Ministerstvo financií SR
Sekcia štátneho výkazníctva
Odbor legislatívy a súhrnného výkazníctva štátu

MF/007511/2013-314

Metodické usmernenie pre kapitoly štátneho rozpočtu v oblasti účtovania a vykazovania transferov

Kontakt:
Ing. Peter Ivánek, tel. 02/59583222,
Ing. Martina Fuseková, tel. 02/59583204.

Zber a účtovanie informácií o čerpaní transferov

V účtovníctve správcov kapitol sa zaúčtujú operácie týkajúce sa použitia transferov v rozpočtových organizáciách zriadených príslušným správcom a použitia transferov v príspevkových organizáciách v rámci štátnej správy t.j. príspevkovým organizáciám v zriaďovateľskej pôsobnosti vlastnej kapitoly a aj príspevkovým organizáciám iných rozpočtových kapitol.
Správcovia rozpočtových kapitol zaúčtujú operácie vyplývajúce z týchto skutočností na základe účtovných dokladov v súlade s § 10 zákona o účtovníctve a zašlú sumárne údaje o svojej kapitole na MF SR nahratím do Centrálneho konsolidačného systému v podobe tabuľky č. 192 odsúhlasovacieho formulára konsolidačného balíka do 1.2. nasledujúceho účtovného obdobia v rámci riadneho odsúhlasovania vzájomných vzťahov. Ak by sa v priebehu uzávierkových prác zmenil obsah niektorých položiek tabuľky, rozpočtové kapitoly nahlásia túto zmenu na MF SR a nahrajú aktuálne údaje do Centrálneho konsolidačného systému.
Údaje sa uvádzajú v eurách zaokrúhlene na eurocenty. Rozpočtové a príspevkové organizácie štátu uvádzajú len stav a pohyb na účte 353. Rozpočtové organizácie uvádzajú stav voči správcovi rozpočtovej kapitoly, ktorá vykonáva zriaďovateľskú funkciu. V prípade, ak boli prostriedky v príspevkových organizáciách prijaté od iných správcov rozpočtových kapitol resp. platobných jednotiek, uvedie sa IČO príslušného poskytovateľa transferu. V opačnom prípade sa uvedie aj v príspevkových organizáciách IČO správcu rozpočtovej kapitoly, ktorá vykonáva zriaďovateľskú funkciu.

Postup pri vypĺňaní tabuliek pre rozpočtové a príspevkové organizácie štátu

Pri zostavovaní tabuliek sa používajú účty z Rámcovej účtovej osnovy, ktorá je prílohou k Opatreniu Ministerstva financií Slovenskej republiky č. MF/16786/2007-31 z 8. augusta 2007 ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov. Rozpočtové a príspevkové organizácie štátu zašlú údaje o svojej organizácií poskytovateľovi transferu nahratím do Centrálneho konsolidačného systému v podobe tabuľky č. 192 odsúhlasovacieho formulára konsolidačného balíka v rámci riadneho odsúhlasovania vzájomných vzťahov.
Rozpočtové organizácie vyplnia z údajov zo svojho účtovníctva tabuľku č. 192 tak, že každá organizácia vyplní jeden riadok a to s označením pre účet 353. V stĺpcoch sa uvedú hodnoty o stave a pohybe na syntetickom účte 353 s tým, že platí:
stav k 31.12. bežného účtovného obdobia = stav k 31.12.predchádzajúceho účtovného obdobia + prírastky – úbytky

Príspevkové organizácie vyplnia z údajov zo svojho účtovníctva tabuľku č. 192 obdobne ako rozpočtové organizácie. V prípade, že k 31.12. nebol vyčerpaný transfer od zriaďovateľa, preúčtuje sa nevyčerpaná a neodvedená sumu z účtu 352 na účet 353 a uvedie sa v stĺpci Prijatý bežný a kapitálový transfer nepoužitý. 

Postup pri účtovaní a vypĺňaní tabuliek pre správcov rozpočtových kapitol

Na základe poskytnutých informácií z rozpočtových a príspevkových organizácií štátu (aj príspevkové organizácie v zriaďovateľskej pôsobnosti iných rozpočtových kapitol, ak bol transfer poskytnutý medzi kapitolami) zaúčtujú správcovia rozpočtových kapitol údaje o čerpaní transferu a stave na syntetickom účte 353 do svojho účtovníctva. Pred zaúčtovaním si správca kapitoly prekontroluje, či rozpočtové a príspevkové organizácie uviedli ako stav k 31.12. predchádzajúceho účtovného obdobia tú istú hodnotu, ktorá bola uvedená a zaúčtovaná  v predchádzajúcom účtovnom období. V prípade, že sa uviedla iná hodnota, správca kapitoly vráti tabuľky na dopracovanie. 

Poskytnuté transfery:

Účtovanie v účtovníctve správcu kapitoly:
1.	Zníženie stavu účtu 353 v rozpočtových a príspevkových organizáciách v zriaďovateľskej pôsobnosti a príspevkových organizáciách, ktorým bol poskytnutý transfer sa v účtovníctve správcu kapitoly zaúčtuje 353/356 (účtovné súvzťažnosti sú v texte označené v tvare MD/D)
2.	Zvýšenie stavu účtu 353 v  rozpočtových organizáciách v zriaďovateľskej pôsobnosti sa v účtovníctve správcu kapitoly zaúčtuje 356/353
3.	Zvýšenie stavu účtu 353 v  príspevkových organizáciách v zriaďovateľskej pôsobnosti a príspevkových organizáciách, ktorým bol poskytnutý transfer sa v účtovníctve správcu kapitoly zaúčtuje:
a.	Použitie kapitálového transferu – neúčtuje sa
b.	Prijatý bežný transfer nespotrebovaný  do výnosov bežného obdobia – neúčtuje sa
c.	Zrušenie opravnej položky (356/353)
d.	Prevod správy majetku - prijatie (356/353)
e.	Inventarizačný prebytok neodpisovaného dlhodobého majetku príspevkové organizácie neuvádzajú
f.	Nepoužitý kapitálový transfer – neúčtuje sa
4.	Na základe interných procesov v rámci účtovnej jednotky si správca rozpočtovej kapitoly zistí použitie bežných transferov poskytnutých príspevkovým organizáciám v zriaďovateľskej pôsobnosti a ostatným štátnym príspevkovým organizáciách, ktorým bol poskytnutý bežný transfer a v účtovníctve správcu kapitoly sa zaúčtuje použitie bežného transferu 353/356.

Takto zaúčtovaná hodnota účtu 356 na strane aktív správcu rozpočtovej kapitoly sa rovná hodnote na účtoch 353 na strane pasív v  rozpočtových a príspevkových organizáciách, ktorým bol poskytnutý transfer. Správca rozpočtovej kapitoly vyplní tabuľku č. 192 konsolidačného balíka po zaúčtovaní týchto skutočností a uvedie sumár za organizácie, ktoré voči nej vykázali transferový vzťah a odovzdá do 1.2. nasledujúceho účtovného obdobia prostredníctvom Centrálneho konsolidačného systému v rámci riadneho odsúhlasovania vzájomných vzťahov. Sumárny vzťah vykáže správca rozpočtovej kapitoly voči MF SR (IČO 00151742)

Okrem tabuľky č. 192 konsolidačného balíka vyplní a zašle správca kapitoly v stanovenom termíne na adresu martina.fusekova@mfsr.sk informácie o poskytnutých transferoch mimo štátneho rozpočtu alebo z iných zdrojov, ktoré boli zaradené do príjmov v členení:

Poskytnutý transfer	V eurách na centy	
Transfery poskytnuté v rámci verejnej správy		
Transfery poskytnuté mimo verejnej správy		

Ako transfery poskytnuté v rámci verejnej správy sa uvádzajú transfery zo štátneho rozpočtu alebo z iných zdrojov, ktoré boli zaradené do príjmov v súlade so zákonom č. 523/2004 Z. z. o rozpočtových pravidlách verejnej správy v znení neskorších predpisov, ktoré neboli u poskytovateľa účtované ako náklad a boli poskytnuté územnej samospráve, verejným vysokým školám, štátnym fondom, Sociálnej poisťovni alebo ostaným subjektom verejnej správy.
Ako transfery poskytnuté mimo verejnej správy sa uvádzajú transfery zo štátneho rozpočtu alebo z iných zdrojov, ktoré boli zaradené do príjmov v súlade so zákonom č. 523/2004 Z. z. o rozpočtových pravidlách verejnej správy v znení neskorších predpisov, ktoré neboli u poskytovateľa účtované ako náklad a boli poskytnuté podnikateľom, fyzickým osobám, nepodnikateľským subjektom alebo ostaným subjektom nezaradeným do verejnej správy.
Správca rozpočtovej kapitoly uvádza transfery poskytnuté v rámci celej rozpočtovej kapitoly.

Obsahová náplň jednotlivých stĺpcov tabuľky č. 192 konsolidačného balíka

Zostatok k 20xx-1	Zostatok záväzku na účte 353 k 31. 12 bezprostredne predchádzajúceho účtovného obdobia	
Zvýšenie záväzku v roku 20xx 
z toho:	Celkové zvýšenie záväzku na účte 353 v priebehu bežného účtovného obdobia 	
Prijatý a použitý kapitálový transfer	 Sumár kapitálových transferov, ktoré poli prijaté v bežnom účtovnom období a boli použité na obstaranie dlhodobého majetku	
Prijatý bežný transfer nespotrebovaný  do výnosov bežného obdobia	 Štátne rozpočtové a príspevkové organizácie nevypĺňajú	
Prijatý bežný a kapitálový  transfer nepoužitý 	 Sumár prijatých bežných transferov, ktoré boli prijaté v priebehu bežného účtovného obdobia a neboli čerpané. Štátne rozpočtové organizácie nevypĺňajú 	
Prijatý bežný transfer v roku 20xx a spotrebovaný do výnosov roku 20xx	 Štátne rozpočtové a príspevkové organizácie nevypĺňajú	
Zrušenie opravnej  položky k majetku nadobudnutého z transferu	 Zvýšenie účtu 353 v dôsledku rozpustenia opravnej položky vytvorenej k dlhodobému majetku 	
Prevod správy majetku - prijatie	 Zvýšenie účtu 353 v dôsledku prijatia majetku v súlade so zákonom č. 278/1994 Z. z. o správe majetku štátu v znení neskorších predpisov	
Inventarizačný prebytok a dlhodobý majetok prijatý bezodplatne 	 Rozpočtové organizácie uvádzajú zvýšenie účtu 353 v dôsledku inventarizačného prebytku neodpisovaného dlhodobého hmotného majetku alebo obstarania neodpisovaného dlhodobého hmotného majetku darom.  Štátne príspevkové organizácie nevypĺňajú	
Prevod z účtu 357	 Štátne rozpočtové a príspevkové organizácie nevypĺňajú	
Iné zvýšenie	 Zvýšenie záväzku na účte 353, ktoré nie je možné uvádzať v iných stĺpcoch. Napríklad opravy účtovania a pod.	
Zníženie záväzku v roku 20xx
z toho:	Celkové zníženie záväzku na účte 353 v priebehu bežného účtovného obdobia 	
Odpis dlhodobého majetku, vytvorenie opravnej položky k dlhodobému majetku,  vyradenie dlhodobého majetku	 Zníženie účtu 353 v dôsledku odpisovania, tvorby opravnej položky k dlhodobému majetku obstaraného z transferu a vyradenie dlhodobého majetku obstaraného z transferu v dôsledku likvidácie, manka, škody a predaja	
Prevod správy majetku - odovzdanie	 Zníženie účtu 353 v dôsledku odovzdania majetku v súlade so zákonom č. 278/1994 Z. z. o správe majetku štátu v znení neskorších predpisov	
Bežný transfer prijatý 20xx-1 zúčtovaný 20xx	 Zníženie účtu 353 v dôsledku použitia bežného transferu z minulých rokov.  Štátne rozpočtové organizácie nevypĺňajú	
Prijatý bežný transfer v roku 20xx a spotrebovaný do výnosov roku 20xx	 Štátne rozpočtové a príspevkové organizácie nevypĺňajú	
Iné zníženie 	 Zníženie záväzku na účte 353, ktoré nie je možné uvádzať v iných stĺpcoch. Napríklad opravy účtovania a pod.	
Zostatok k 20xx	Zostatok záväzku na účte 353 k 31. 12.  bežného účtovného obdobia (musí byť totožný so stavom uvádzaným v súvahe k 31.12. bežného účtovného obdobia)